Dolore

O die dolorosa
in penas angustiosas consumada;
passada corruttosa
senza bider sa cara delicada,
su visu amadu tantu
chi a su coro meschinu àt fattu incantu.

Mi presento tres bortas
pensende 'e t'incontrare, o vida mia,
però, invanu, a sa porta
chin manu tremulante toccaia;
benzo puru a sas otto
e mancu tando bider non ti potto.

Dolente mi retiro
e mi sento su coro piagadu,
e m'attristo, e suspiro
su tempus de continu disizadu,
chi invanu appo perdidu
chirchende su fiore pius nodidu.

Chirchende cudda dea
ch'allattesin sas musas d'Elicona,
cudda fortuna mea
de custu coro amabile padrona,
passesi tribuladas
sa oras chi creio fortunadas.

Torréndemi a sa mente
sas oras chi minutos mi parian,
cuddas chi solamente
sullevu a cuscu coro cuncedian;
sos tristos ojos mios
de lajmas perennes forman rios.

Formade, sì, formade,
ojos sentimentales, rios mannos,
e tottu nde bagnade
sos sentimentos mios, sos affannos,
sas penas sas pius duras,
chi mi den ponner prestu in sepoltura.

E tue, coro affrantu,
de suspiros pienu e de lamentu,
presèntadi cun piantu
a cuddu veneràbile appusentu,
ue istat sa turtura
pro sa cale t'incontras in tristura;

e chin boghe dolente,
sos duros patimentos li declara;
pianghende amaramente
unu basu depóneli in sas laras,
in cussas laras finas,
tùmidas, vellutadas, corallinas.

E, pustis isfogadu
de sas fiamas tuas tantu ardore,
prègala, chi ligadu
ti tenzat a su pettus de amore,
e chi de duos coros
issa formet un’ùnicu tesoro.

Gasie ismenticare
podes, coro, sas duras tribulias
ch’às dèppidu provare,
cando deris invanu chircaias
cudd’adoradu oggettu
pro su cale cunservas tantu affettu.